РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/38-21

11. март 2021. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. ФЕБРУАРА И 11. МАРТА 2021. ГОДИНЕ

Седница је почела 18. фебруара 2021. године у 11,10 часова.

Седницом је председавао Верољуб Арсић, председник Одбора.

Поред председавајућег, седници су присуствовали чланови Одбора: Александра Томић, Драгомир Карић, Весна Стамболић, Снежана Петровић, Наташа Љубишић, Зоран Томић, Ивана Поповић, Ана Белоица, Снежана Пауновић и Војислав Вујић.

Седници су присуствовали заменици одсутних чланова Одбора: Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића) и Адријана Пуповац (заменик члана Одбора Оливере Недељковић).

Седници нису присуствовали чланови Одбора Угљеша Марковић, Крсто Јањушевић и Илија Животић, заменик председника Одбора, нити њихови заменици.

Седници су, на позив председника, из присуствовали: проф. др Зорана Михајловић, потпредседник Владе и министар рударства и енергетике, Дејан Поповић, председник Савета Агенције за енергетику Републике Србије, Јанез Копач, директор Секретаријата Енергетске заједнице (виртуелно). Из Министарства рударства и енергетике присутни су били и: Зоран Лакићевић и Јованка Атанацковић, државни секретари, Зоран Илић, Зоран Павловић, Иван Јанковић, Саша Стојановић и Весна Лаковић, помоћници министра, Јелена Симовић, Небојша Павловић, Мишела Николић, Мишела Николић, Винка Милановић, Стеван Вељовић, Гордана Гавриловић и Лора Николић, саветници министра, Маја Матија Ристић, секретар Министарства рударства и енергетике, Петар Илић, директор Управе за резерве енергената, као и Аца Марковић и Негица Рајаков, чланови Савета Агенције за енергетику Републике Србије.

На предлог председника, Одбор је једногласно утврдио следећи

Д н е в н и р е д:

1. Разматрање Информације о раду Министарства рударства и енергетике за период октобар-децембар 2020. године (01 број 02-236/21 од 12. фебруара 2021. године);
2. Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике.

Прва тачка: **Информација о раду Министарства рударства и енергетике за период октобар-децембар 2020. године**

Одбор је, у складу са чланом 229. Пословника, размотрио Информацију о раду Министарства рударства и енергетике за период октобар-децембар 2020. године и поднео Извештај Народној скупштини.

У уводним напоменама, проф. др Зорана Михајловић, потпредседник Владе и министар рударства и енергетике истакла су парламент и Одбор за привреду, регионални развој, трговину, туризам и енергетику право место разговар о новим законима из области енергетике и рударства. Подвукла је да ће Министарство рударства и енергетике водити енергетску политику паралелни на три колосека. Први колосек је измена основних закона и у МРЕ су припремљена и завршена је јавна расправа о четири законска пројекта, две измене и допуне закона и два нова закона. Мењаће се и допуњавати Закон о рударству и геолошким истраживањима, који регулише област која значајно утиче на раст бруто друштвеног производа. Други закон који ће се мењати и допуњавати је Закон о енергетици, а два нова законска пројекта су Нацрт закона о енергетској ефикасности и рационалној употреби енергије и Нацрт закона о обновљивим изворима енергије. Србија троши три до четири пута више енергије по јединици производа у односу на суседне земље, а пет пута више у односу на развијене земље Европске уније. Да би ишли у корак са променама и са оним што нас чека наредних година и брже направили искорак у рационалном коришћењу енергије, морамо донети ове законе. Интенција ових законских пројеката је да се нађе начин и створе услови да се обновљиви извори енергије искористе, да држава има користи од тога, и да грађани добију зелену енергију. Овај закон ће бити, у смислу услова за коришћење потенцијала за обновљиве изворе енергије, један од најмодернијих закона. Уводе се аукције и конкуренција између произвођача електричне енергије из обновљивих извора и резултати ће графички моћи да се виде већ 2022. године. Уз законе ће бити донета и подзаконска акта у року од 3 до 6 месеци. Мењаће се Уредба о угроженим потрошачима електричне енергије, гаса и топлотне енергије, како грађани који немају могућност да у целини сносе рачуне потрошене енергије не би осетили промену политике цена у енергетици, које ће се усклађивати на тржишту. Други колосек је реформисање великих предузећа, које не може да се дешава само по себи, нити само Министарство може да наметне потребу за реформисањем, већ је за ову реформу неопходна политичка подршка. Статистички подаци указују на проблеме у овој области. Влада је у децембру 2020. године донела одлуке о раздвајању делатности „ЕПС“ и „Србијагас“. ЈП „ЕПС“ корак по корак извршава план активности и предузећа ће бити потпуно раздвојена до маја 2021. године, док су код „Србијагас“-а ствари компликованије и биће потребно више времена да се реше, али МРЕ неће одустати. У Србији је цена за индустријске потрошаче гаса највиша у Европи, а оценила је, ако Србија жели да развија привреду, нема разлога да тако остане. Са друге стране, озбиљно је и питање реалне цене гаса у Србији, односно да ли грађани плаћају више јер нема конкуренције на тржишту гаса. Трећи колосек се односи на план капиталних инвестиција. Србија мора у току ове године јасно да одреди приоритете у гасном сектору, обновљивим изворима енергије и топлотној енергији, односно које инвестиције у електроенергетици морају да почну да се реализују кроз велики инвестициони програм од око 10,5 милијарди евра у свим областима рударског и енергетског сектора. Заједничко за све инвестиције и све активности је да морају бити климатски неутралне и морају директно бити повезане са зашитиом животне средине. Србија нема времена да бира енергенте, и мора да склања из употребе „прљаву“ енергију и придржава се плана да би била зелена држава. Истакла је да ће се Министарство договарати са Енергетском заједницом и проблеме решавати.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли ће се наставити са исплатом субвенција за пороизводњу електричне енергије из обновљивих извора, да ли има довољно средстава, и да ли Министарство рударства и енергетике има другачије планове;

- да ли постоје субвенције за индивидуалне произвођаче електричне енергије из соларних панела на крововима кућа;

- да ли је регулисан откуп вишкова овако произведене електричне енергије и на који начин;

- колико је новца потребно да се реше технички проблеми због којих долази до губитака енергије у преносној мрежи и колико средстава ће бити опредељено за решавање овог проблема;

- како ће се третирати губици од 11% електричне енергије када унапређење услова на тржишту доведе до пораста броја нових произвођача електричне енергије и као ће се евидентирати и очитавати количине и произведене, продате и потрошене електричне енергије;

- како ће се субвенционисати производња електричне енергије из инсталисаног капацитета од 0,7 мегавата, имајући у виду да ће се фид ин тарифа исплаћивати за капацитете до 500 киловата, доносно, да ли ће произвођачи само разлику од 200 киловата продавати на тржишту;

- које мере ће Министарство рударства и енергетике предузимати у циљу стимулисања грађана за коришћење гаса као енергента.

У дискусији је изнето да је Одбор упознат са проблемима које има Србија у Енергетској заједници преко чланова Парламентарног пленума Енергетске заједнице, у коме је Србија најактивнија. Оцењено је да је изнетим плановима Министарства рударства и енергетике обухваћен највећи део примедби које се стављају Србији на терет и изнето очекивање да ће се проблеми ефикасно решавати, посебно након усвајања пакета припремљених законских пројеката у Народној скупштини. Кроз заједничке активности и стручни рад, а уз разумевање међународне заједнице, Србија ће имати очекивани резултат. Изнето је мишљење да је енергетска ефикасност кључна за решавање проблема у будућности и наведен пример локалне самоуправе која већ шест година за редом издваја у буџету средства за финансирање пројеката енергетске ефикасности, набавку котлова на гас, изградњу изолације и замену столарије, што је значајно утицало на смањење потрошње енергије и смањење загађења ваздуха.

У одговору на постављена питања, изнета мишљења и сугестије, проф. др Зорана Михајловић истакла је да је крајњи циљ доношења нових закона да се створе услови да се повећа производња електричне енергије из обновљивих извора и да Србија до 2040. године постане „зелена Србија“. Доношењем овог закона, створиће се услови за добијање чисте зелене енергије са кровова кућа и зграда, а вишкови енергије ће одлазити у мрежу. Када је Министарство припремало законе, у консултацијама са великим јавним предузећима ЕПС и ЕМС, направљени су и договори како да се то уради. Трошкови инсталирања соларних панела су значајно нижи у односу на почетак примене ове технологије и више нема разлога да се грађанима, домаћинствима и стамбених заједницама не омогући да се договоре и поставе соларне панеле. То ће променити и перцепцију грађана о томе шта је зелена енергија, јер је сада та перцепција везана за пробелеме које грађани имају са малим хидроелектранама. У вези губитака на дистрибутивној мрежи, проф. др Зорана Михајловић је истакла да су губици смањени у односу на период пре пет и више година, али су још увек превисоки у поређењу са другим државама. Губици износе око 200 милиона евра годишње. У претходном периоду се више водило рачуна да има довољно електричне енергије, али не и о квалитету. Због недовољног улагања у дистрибутивну мрежу долази до прекида напајања електричном енергијом и разних трошкова који су последица тога. У дистрибутивни систем и паметна бројила дугорочно ће у наредном периоду бити уложено најмање две милијарде евра. У наредном периоду ће се формирати Управа за енергетску ефикасност, која ће бити у надлежности Министарства рударства и енергетике, са циљем да се енергетска ефикасност доведе до крајњег потрошача. У Министарству су издвајана средства за Фонд за енергетску ефикасност, али је веома тешко било потрошити та средства у сарадњи са јединицама локалних самоуправа. Није проблем био само у пројектно-техничкој документацији, већ и само разумевање питања шта је могуће урадити за одређени новац, односно разумевање да је енергетска ефикасност једнако важна као и производња електричне енергије из обновљивих извора. Управа за енергетску ефикасност ће имати на располагању не само средства из буџета Републике Србије, већ и од свих међународних партнера, од кредитора са којима већ постоје уговори до других фондова, и у наредних пет година значајно повећати енергетску ефикасност и смањити енергетски интензитет. До сада је Србија имала само један доток гаса из правца Русија-Украјина Мађарска- Србија, који је довео до велике енергетске зависности и супституције гаса прљавим енергијама. Сада Србија има нови правац дотока гаса, гасовод „Балкански ток“, урађена је диверсификација путева и биће диверсификовани и снабдевачи, јер да би заиста били енергетски безбедни, у гасном сектору морамо имати различите руте и различите добављаче. Србија ће се прикључити и неким другим гасоводима који су или већ завршени или ће бити завршени, пре свега Тап и Танап. Европска унија је Србији одобрила тендерску документацију, и убрзо ће бити тендер за гасовод Ниш-Димитровград, веома важан за повезивање са другим гасоводима. Магистрална инфраструктура више није проблем, али гасификација јесте. За то је неопходна реформа Србијагаса, како гасификација појединих општина не би трајала десет и више година, и поред ратификованих државних гаранција. Анализа потреба, односно тражње и исплативости гасификације је кључна код доношења одлука, али и смањење износа такси који нису мали. Гасификација је важна алтернатива, али не и једина, јер повећање зависности од увоза гаса за милијарду евра годишње није добро решење.

Јованка Атанацковић, државни секратар у МРЕ истакла је да је у Министарству припремљен нови и веома модеран Закон о обновљивим изворима енергије. Аукције су нови начин подстицања пораста производње и продаје енергије из обновљивих извора на организованом тржишту у Републици Србији. Држава ће кроз оперативну државну помоћ додавати одговарајући износ на тржишну цену како би производња електричне енергије у овим компанијама била исплатива, а оне могле да учестувују на аукцијама. Тржишни механизам ће учинити да систем подстицаја буде повољнији у смислу да се производња електричне енергије субвенционише мањим износима од фид ин тарифа, а да се подстакне конкуренција и да на аукцијама учествују они који су у својим пословним активностима тржишно орјентисани. Тарифе које су до сада постојале остаће и даље у складу са Смерницама Европске уније које се односе на државну помоћ само за мала постројења до 0,5 мегавата инсталисане снаге. Једини изузетак су ветрогенератори, за које ће држава исплаћивати фид ин тарифу за постројења до 3 мегавата инсталисане снаге. Министарство се у припреми закона руководило усклађивањем са свим европским директивама, и Србија ће доношењем овог закона бити најмодернија у региону ЕнЗ. На аукцијама ће учесници на тржишту моћи да се такмиче за куповину комплетног инсталисаног капацитета и за куповину дела капацитета кроз тржишне премије, а преостали део инсталисане снаге и производње електричне енергије пласирају на тржишту. Законом се уводе тзв. корпоративни уговори. Произвођачи електричне енергије ће моћи да склапају директне уговоре са потрошачима, посебно са великим потрошачима у индустрији и да на тај начин без икаквих подстицаја пласирају електричну енергију коју су произвели из обновиљивих извора. Смисао доношења новог закона није само да се регулишу подстицаји, већ да сви произвођачи електричне енергије унапреде своје пословање и постану конкурентнији. Балансна одговорност неће постојати ни за једног произвођача електричне енергије до одређеног процента (који ће бити договорен са Агенцијом за енергетику РС). За прекорачење тог процента ће се плаћати фиксна накнада. Све ово ће важити до успостављања ликвидног организованог тржишта у Републици Србији. АЕРС ће пратити тренутак када ће ликвидно организовано тржиште заживети у Србији. Поред подстицаја, уводи се појам избора стратешког партнера. То су специфична такмичења на којима држава може на аукцији да преда део земљишта на коришћење, уместо других подстицаја. Административне процедуре ће бити скраћене и уводи се електронска енергетика, односно све дозволе ће се издавати електронским путем. У припреми закона се водило рачуна и о новим технологијама и утицајима на животну средину. Неће се подстицати пројекти који су штетни за животну средину. Висина и врсте накнада и премија ће бити уређене подзаконским актима. Када је реч о хидроелектранама од 0,7 мегавата, неће моћи да се комбинују субвенције, односно, фид ин тарифа се неће исплаћивати за капацитете инсталисане снаге која прелази 500 киловата. И код мањих капацитета од 0,5 мегавата ће бити организоване аукције на којима ће се произвођачи такмичити за цену.

У дискусији су учествовали Верољуб Арсић, Драгомир Карић, Војислав Вујић, Ненад Крстић, Снежана Петровић, Зоран Томић, као и проф. др Зорана Михајловић и Јованка Атанацковић.

Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства рударства и енергетике за период октобар-децембар 2020. године.

Друга тачка: **Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике**

Седница је прекинута у 12 часова и 10 минута.

Седница је закључена у 13 часова и 45 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић